Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од А. А. од О., поднесена против Министерство за внатрешни работи, по предметот Барање за пристап до информации од јавен карактер, на ден 30.09.2025 година го донесе следното

**Р Е Ш Е Н И Е**

1. Жалбата изјавена од А. А. од О., поднесена против Министерство за внатрешни работи, заведена во Агенцијата под бр.08-490 на 17.09.2025 година, по предметот Барање за пристап до информации од јавен карактер, **СЕ УВАЖУВА**.

**2.СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

А. А. од О., како што е наведено во Жалбата, на 20.08.2025 година поднел Барање за пристап до информации од јавен карактер до Министерство за внатрешни работи, со кое побарал по е-маил да му се достави електронски запис од следната информација:

„Го молам Сектор за Внатершни Работи (СВР) – Охрид за Пристап на Информации од Јавен Карактер, од кога во СВР – Охрид, одд-Полиција е вработен П.С. л. С. (татково име...) С. од О..“

Имателот на информации на ова Барање не одговорил во пропишаната форма, односно не донел конкретен управен акт- решение, туку од страна на организационата единица СВР Охрид ПС-ОН Охрид доставено било Известување во кое се наведува: „Во врска со Вашето барање под горниот број Ве известуваме дека доколку од страна на ПС од општа надлежност Охрид Ви се даде личен податок, неговото откивање би значело, повреда на заштитата на личните податоци.“

Незадоволен од добиеното известување, Барателот на информацијата, во законски предвидениот рок, поднел Жалба заведена во Агенцијата под бр. 08-490 на 17.09.2025 година.

Агенцијата со електронски допис бр.08-490 од 17.09.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации преку електронска комуникација достави допис насловен „Произнесување по однос на жалба број 08-490 од 17.09.2025 година од Барателот А. А. од О.“. Во дописот е наведено: „Ве известуваме дека посочениот предмет, односно барање од барателот А. А. од страна на СВР Охрид, ПС од ОН Охрид воопшто не е доставен до Одделот за односи со јавноста и стратешки прашања како единствена надлежна единица за постапување со предмети врз основ на Законот за слободен пристап до информации од јавен карактер. СВР Охрид, односно ПС од ОН Охрид наместо да го препрати и отстапи предметот на постапување на ООЈСП при МВР, надвор од законските процедури му одговориле на барателот. Од наша страна по дознавањето на случајот стапено е во директен контакт со барателот, отворен е предмет по однос на неговото барање....“

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор**

 **Пламенка Бојчева**

Изготвил: Петар Гајдов

Доставено до:

- архива на Агенцијата

- жалителот/барател на информацијата

- имател на информацијата